Vermiste tiener terug by ouerhuisJonathan van der Berg Jonathan van der Berg (18) se ma kon hom Dinsdagoggend vir die eerste keer weer vashou nadat hy sedert 19 September vermis was. “Ons is baie verlig dat hy terug is en ons is baie bly dat hy veilig is,” het ŉ dankbare ma, Sally Schulze, Dinsdag aan Maroela Media gesê. Jonathan het die Saterdag van sy verdwyning omstreeks 19:00 sy ouerhuis in Amanzimtoti verlaat. Hy het ŉ denimbroek, grys baadjie en ŉ mus aangehad. Schulze het gesê ŉ toeloop van verskeie sake het veroorsaak dat hy weggeloop het. “Ons het nog nie met hom gepraat nie en sal later al die vrae vra wat ons het. Dit lyk of hy oukei is. Hy het seergekry, want hy is aangerand en beroof en is getraumatiseerd. Hy slaap nou en ons sal dinge verder neem as hy reg is.” Sy het gesê die aanval het vermoedelik verlede Dinsdag in Standerton, Mpumalanga, plaasgevind. “Soos ons verstaan, het ŉ groep mans alles wat hy gehad het, gevat, selfs die klere aan sy lyf. Hy het glo by beamptes by die Standerton-polisie klere gekry om aan te trek.” Jonathan het Maandag omstreeks 17:00 sy pa vanaf ŉ telefoonhokkie in Pretoria gebel en gesê dat hy graag wil huis toe kom. “Ons het dadelik vriende in Pretoria gebel en hulle het hom gaan oplaai. Ons het vir hom ŉ buskaartjie gekoop en ons vriende het gesorg dat hy betyds die bus haal. Hy was omstreeks 06:00 weer in Amanzimtoti.” Jonathan is in matriek en sal na verwagting Woensdag terugkeer skool toe. Schulze het almal bedank wat inligting oor haar seun wyd versprei het en vir hulle gebid het. Sy glo dit het alles bygedra dat Jonathan besef het sy ouers is daar vir hom. “Ons kan nie genoeg dankie sê vir almal se gebede en vir almal wat ons pleidooi geshare het nie,” het sy beklemtoon. “Woorde kan nie verduidelik hoe dankbaar ons is vir die pogings wat aangewend is om hom op te spoor nie. Dit was vir ons die ergste om nie te geweet het waar hy is nie, maar ons het altyd bly hoop. Ouers wat deur ŉ soortgelyke ervaring gaan, moet nooit moed verloor nie. Glo net en vertrou, die Here sal sorg.”